# Projekts

LATVIJAS REPUBLIKAS MINISTRU KABINETS

2017.gada \_\_\_. \_\_\_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_ \_\_.§)

**Noteikumi par nacionālo interešu objekta Eiropas standarta platuma publiskās lietošanas dzelzceļa infrastruktūras Rail Baltica teritorijas izmantošanas nosacījumiem**

Izdoti saskaņā ar

Teritorijas attīstības plānošanas likuma

7. panta pirmās daļas 11. punktu

1. Noteikumi nosaka nacionālo interešu objekta Eiropas standarta platuma publiskās lietošanas dzelzceļa infrastruktūras Rail Baltica teritorijas (turpmāk - nacionālo interešu objekta teritorija) izmantošanas nosacījumus dzelzceļa infrastruktūras Rail Baltica un citu saistīto objektu būvniecības procesa plānošanas un būvniecības (būvprojektēšanas un būvdarbu) laikā.
2. Noteikumi neattiecas uz teritorijām, ko aizņem esoša valsts un pašvaldības publiskās lietošanas transporta infrastruktūra.
3. Nacionālo interešu objekta teritorija ir noteikta saskaņā ar Ministru kabineta 2016.gada 24.augusta rīkojumu Nr.467 “Par Eiropas standarta platuma publiskās lietošanas dzelzceļa infrastruktūras līnijas Rail Baltica būvniecībai paredzētās darbības akceptu” un 2016.gada 24.augusta rīkojumu Nr.468 “Par nacionālo interešu objekta statusa noteikšanu Eiropas standarta publiskās lietošanas dzelzceļa infrastruktūrai Rail Baltica”.
4. Nacionālo interešu objekta teritorija noteikta dzelzceļa infrastruktūras Rail Baltica un citu saistīto objektu būvniecībai.
5. Nacionālo interešu objekta teritorijā pieļaujama īslaicīgas lietošanas būvju būvniecība. Pēc īslaicīgās lietošanas būves ekspluatācijas termiņa beigām īpašnieks to nojauc par saviem līdzekļiem.
6. Nacionālo interešu objekta teritorijā ir atļauts turpināt uzsākto izmantošanu, kā arī atbilstoši šo noteikumu 5.punktā minētajiem nosacījumiem:
	1. veikt lauksaimniecisko darbību – piemēram, nodarboties ar augkopību, sakņkopību, stādu audzēšanu, biomasas audzēšanu, kā arī izvietot mājlopu pagaidu mītnes, šķūņus, noliktavas, izveidot savvaļas dzīvnieku dārzus;
	2. ierīkot tūrisma, sporta, rekreācijas objektus – kempingus, laivu piestātnes, kafejnīcas, moteļus, sporta laukumus, autotrases, mototrases, velotrases;
	3. ierīkot transporta infrastruktūras objektus – vietējas nozīmes ceļus, transporta stāvlaukumus, noliktavas, uzglabāšanas laukumus;
	4. ierīkot sakņu dārzus.
7. Šo noteikumu 5.punktā un 6.punktā minētās jaunās būvniecības ieceres un īslaicīgas lietošanas būves ekspluatācijas laiku saskaņo ar Satiksmes ministriju.
8. Nacionālo interešu objekta teritorijā, veicot zemes ierīcības projekta izstrādi vai jebkādu inženierbūvju un inženierkomunikāciju būvniecību, nepieciešams saņemt Satiksmes ministrijas nosacījumus.
9. Ņemot vērā Rail Baltica projekta īstenotāja veikto pētījumu rezultātus, būvprojektu minimālā sastāvā vai būvprojektu un tajā paredzētos tehniskos risinājumus un saskaņojot ar Satiksmes ministriju, teritorijas plānojumā un lokālplānojumos var precizēt nacionālo interešu objekta teritoriju un izmantošanas nosacījumus.
10. Zemes vienībās, kas veidojas pēc zemes vienības sadalīšanas, pieļaujama atkāpe no pašvaldības teritorijas plānojumā vai lokālplānojumā noteiktās zemes vienību minimālās platības, apbūves blīvuma un apbūves intensitātes, kā arī citām prasībām, ja:
	1. tiek nodrošināta piekļūšana pie katras zemes vienības;
	2. pēc zemes vienības sadales atlikušo atdalīto zemes vienību atbilstoši tās platībai, apgrūtinājumiem, konfigurācijai un citiem apstākļiem iespējams izmantot atbilstoši pašvaldības teritorijas plānojumam.

####

E.Rezebergs

67028232, Edgars.Rezebergs@sam.gov.lv

D.Dolģe

67028030, Daiga.Dolge@sam.gov.lv